Kiesers opgeroep om burgerlike plig te doenDie Verkiesingskommissie het vandag ŉ spesifieke beroep op Maroela Media se lesers gedoen om hierdie naweek te verseker dat hulle as kiesers geregistreer is. Kate Bapela, die Verkiesingskommissie se woordvoerder, het vanoggend gebel en lesers se hulp gevra. “Ons sit werklik met ŉ groot probleem om die opdrag van die konstitusionele hof uit te voer om ŉ volledige adres vir elke kieser te hê. Sonder ŉ volledige adres sal kiesers nie kan stem in volgende jaar se verkiesing nie. Ons vra dus alle Maroela-lesers om Saterdag en Sondag by hul plaaslike stemlokaal te verseker dat hulle geregistreer is, sodat hul stemme gehoor en getel kan word in volgende jaar se verkiesing,” het Bapela gevra. Alle stemlokale sal Saterdag en Sondag van 08:00 tot 17:00 oop wees. Kiesers moet asseblief hul ID-dokumente saamneem en hul adresse nagaan. By die land se 22 609 stemlokale sal kiesers hul adresse kan nagaan en, as dit nie op die kiesersrol verskyn nie, kan verskaf. Nuwe kiesers en kiesers wat verhuis het sal ook toegelaat word om te registreer. As jy nie weet waar jou stemlokaal is nie, kan jy 0800 11 8000 skakel, of die webblad http://maps.elections.org.za/vsfinder/ besoek. Jy kan ook ŉ sms (teen R1) met jou ID-nommer stuur na 32810 en ŉ sms met die ligging van jou stemlokaal sal aan jou teruggestuur word.